Goreng Adame le Efa ba Latlhegetswe ke Paradaise? | Polelo ya Baebele
Lebaka La go Bo ba Latlhegetswe ke Legae la Bone
BONA se se diregang jaanong. Adame le Efa ba lelekwa mo tshingwaneng e ntle ya Edene. A o itse gore ke ka ntlha yang?
Ke ka gonne ba dirile sengwe se se bosula thata. Mme Jehofa o a ba otlhaya. A o itse selo se se bosula se Adame le Efa ba se dirileng?
Ba ile ba dira sengwe se Modimo a neng a ba boleletse gore ba se ka ba se dira. Modimo o ne a ba boleletse gore ba ka ja dijo mo ditlhareng tsa tshingwana. Mme Modimo o ne a ba reile a re ba se ka ba ja leungo la setlhare sengwe, ka gonne ba ne ba tla swa. Setlhare seo e ne e le sa gagwe. Re a itse gore go phoso go tsaya selo sa motho yo mongwe, a ga go jalo? Jaanong go ne ga direga eng?
Letsatsi lengwe fa Efa a le esi mo tshingwaneng, noga e ne ya bua le ene. Akanya fela! E ne ya bolelela Efa gore a je leungo la setlhare se Modimo a neng a rile ba se ka ba le ja. Mme gone, fa Modimo a ne a dira dinoga, o ne a sa di dira gore di kgone go bua. Ka jalo, seno se raya gore mongwe o ne a dira gore noga e kgone go bua. E ne e le mang?
E ne e se Adame. Ka jalo, e tshwanetse ya bo e ne e le mongwe wa batho ba Modimo a neng a ba bopa bogologolo pele a bopa lefatshe. Batho bao ke baengele, mme ga re ka ke ra kgona go ba bona. Moengele yo mongwe o ne a nna boikgogomoso thata. O ne a simolola go akanya gore a ka busa batho jaaka Modimo. Mme o ne a batla gore batho ba obamele ene go na le go obamela Jehofa. Ke ene moengele yo o neng a dira gore noga e bue.
Moengele yono o ne a kgona go tsietsa Efa. Fa a ne a bolelela Efa gore o tla tshwana le Modimo fa a ka ja leungo leo, Efa o ne a dumela. Ka jalo, o ne a le ja, mme Adame le ene a le ja. Adame le Efa ba ne ba se ka ba ikobela Modimo, ke ka lebaka leo ba ileng ba latlhegelwa ke legae la bone le lentle.
Mme letsatsi lengwe Modimo o tla dira gore lefatshe lotlhe le nne lentle jaaka tshingwana ya Edene. Moragonyana re tla ithuta kafa o ka nnang le seabe ka gone mo tirong eno. A jaanong re bone se se ileng sa diragalela Adame le Efa.
Genesise 2:16, 17; 3:1-13, 24; Tshenolo 12:9.